CELEX: 32015D1301
Language: lt
Date: 1437350400000
Title: 2015 m. liepos 20 d. Komisijos įgyvendinimo sprendimas (ES) 2015/1301 dėl standarto EN 13241–1:2003+A1:2011 „Pramonės, prekybos pastatų ir garažų durys bei vartai“ nuorodinio žymens skelbimo su apribojimu pagal Europos Parlamento ir Tarybos direktyvą 2006/42/EB

29.7.2015   
            
            
               LT
            
            
               Europos Sąjungos oficialusis leidinys
            
            
               L 199/40
            
         KOMISIJOS ĮGYVENDINIMO SPRENDIMAS (ES) 2015/1301
   2015 m. liepos 20 d.
   dėl standarto EN 13241–1:2003+A1:2011 „Pramonės, prekybos pastatų ir garažų durys bei vartai“ nuorodinio žymens skelbimo su apribojimu pagal Europos Parlamento ir Tarybos direktyvą 2006/42/EB
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 10 straipsnį,
   atsižvelgdama į pagal Europos Parlamento ir Tarybos reglamento (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB, (2) 22 straipsnį įsteigto komiteto nuomonę,
   kadangi:
   
               (1)
            
            
               kai nacionalinis standartas, kuriuo į nacionalinę teisę perkeliamas darnusis standartas ir kurio nuorodinis žymuo buvo paskelbtas Europos Sąjungos oficialiajame leidinyje, apima vieną ar daugiau Direktyvos 2006/42/EB I priede nustatytų esminių sveikatos ir saugos reikalavimų, daroma prielaida, kad pagal šį standartą sukonstruota mašina atitinka tuos esminius sveikatos ir saugos reikalavimus;
            
         
               (2)
            
            
               2012 m. lapkričio mėn. Jungtinė Karalystė patikslino 2010 m. gruodžio mėn. pateiktą oficialų prieštaravimą dėl standarto EN 12635:2002+A1:2008 „Pramonės, prekybos pastatų ir garažų durys bei vartai. Įrengimas ir naudojimas“ ir į jį įtraukė standartą EN 13241–1:2003+A1:2011 „Pramonės, prekybos pastatų ir garažų durys bei vartai. Gaminio standartas. 1 dalis. Gaminiai, neturintys atsparumo ugniai arba apsaugos nuo dūmų charakteristikų“, kurį pasiūlė Europos standartizacijos komitetas suderinimo tikslu pagal Direktyvą 2006/42/EB ir kuris 2011 m. lapkričio 18 d. buvo pirmą kartą paskelbtas Europos Sąjungos oficialiajame leidinyje
                   (3);
            
         
               (3)
            
            
               šis oficialus prieštaravimas grindžiamas tuo, kad nurodytasis standartas EN 12453:2000 „Pramonės, prekybos pastatų ir garažų durys bei vartai. Saugus mechanizuotai varstomų durų naudojimas. Reikalavimai“, minimas 4.2.2 punkte „Rankinio valdymo jėga“, 4.2.6 punkte „Apsauga nuo įpjovimo“, 4.3.2 punkte „Apsauga nuo sutraiškymo, nupjovimo ir įtraukimo“, 4.3.3 punkte „Veikimo jėgos“, 4.3.4 punkte „Apsauga nuo elektros“ ir 4.3.6 punkte „Alternatyvūs reikalavimai“, ir nurodytasis standartas EN 12445:2000 „Pramonės, prekybos pastatų ir garažų durys bei vartai. Saugus mechanizuotai varstomų durų naudojimas. Bandymo metodai“, minimas 4.3.3 punkte „Veikimo jėgos“, neatitinka esminių sveikatos apsaugos ir saugos reikalavimų, nustatytų Direktyvos 2006/42/EB I priede;
            
         
               (4)
            
            
               Komisija, išnagrinėjusi standartą EN 13241–1:2003+A1:2011, kartu su pagal Direktyvos 2006/42/EB 22 straipsnį įsteigto komiteto atstovais padarė išvadą, kad standartas neatitinka Direktyvos 2006/95/EB I priedo 1.3.7 punkte dėl judančių dalių ir 1.4.3 punkte dėl apsauginių įtaisų nustatytų esminių sveikatos ir saugos reikalavimų, priskiriamų nurodytiesiems standartams EN 12453:2000 ir EN 12445:2000;
            
         
               (5)
            
            
               atsižvelgiant į būtinybę padidinti standarto EN 13241–1:2003+A1:2011 saugą ir į tai, kad standartas vis dar nėra tinkamai peržiūrėtas, kartu su standarto EN 13241–1:2003+A1:2011 nuorodiniu žymeniu Europos Sąjungos oficialiajame leidinyje turėtų būti skelbiamas atitinkamas įspėjimas,
            
         PRIĖMĖ ŠĮ SPRENDIMĄ:
   1 straipsnis
   Standarto EN 13241–1:2003+A1:2011 „Pramonės, prekybos pastatų ir garažų durys bei vartai. Gaminio standartas. 1 dalis. Gaminiai, neturintys atsparumo ugniai arba apsaugos nuo dūmų charakteristikų“ nuorodinis žymuo skelbiamas Europos Sąjungos oficialiajame leidinyje su apribojimu, kaip nustatyta priede.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2015 m. liepos 20 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 157, 2006 6 9, p. 24.
   
      (2)  OL L 316, 2012 11 14, p. 12.
   
      (3)  OL C 338, 2011 11 18, p. 1.
   
      PRIEDAS
      
         Darniųjų standartų pavadinimų ir nuorodinių žymenų skelbimas pagal Sąjungos derinimo teisės aktus
      
      
                  ESO (1)
                  
               
               
                  Darniojo standarto nuorodinis žymuo ir pavadinimas
                  (ir pamatinis dokumentas)
               
               
                  Pirmą kartą paskelbta OL
               
               
                  Pakeisto standarto nuorodinis žymuo
               
               
                  Pakeisto standarto atitikties prielaidos galiojimo pabaigos data
                  1 pastaba
               
            
                  CEN
               
               
                  EN 13241–1:2003+A1:2011
                  „Pramonės, prekybos pastatų ir garažų durys bei vartai. Gaminio standartas. 1 dalis. Gaminiai, neturintys atsparumo ugniai arba apsaugos nuo dūmų charakteristikų“
               
               
                  2011 11 18
               
               
                  —
               
               
                  —
               
            
                  
                     Įspėjimas. Atsižvelgiant į 4.2.2, 4.2.6, 4.3.2, 4.3.3, 4.3.4 ir 4.3.6 punktus šis paskelbimas nėra susijęs su standarto EN 12453:2000, taikomo nedarant prielaidos, kad jis atitinka esminius sveikatos ir saugos reikalavimus, nustatytus Direktyvos 2006/42/EB I priedo 1.3.7 ir 1.4.3 punktuose, nuorodiniu žymeniu.
               
            
            
         (1)  ESO: Europos standartizacijos organizacija:
      
                  —
               
               
                  CEN: Avenue Marnix 17, B-1000, Brussels, tel. +32 2 5500811; faksas: + 32 2 5500819 (http://www.cen.eu).
               
            1 pastaba. Paprastai atitikties prielaidos galiojimo pabaigos data – tai panaikinimo data (angl. „dow“), kurią nustato Europos standartizacijos organizacija, tačiau šių standartų naudotojų dėmesys atkreipiamas į tai, kad tam tikrais išimtiniais atvejais data gali būti ir kita.
      2 pastaba. Naujo (arba iš dalies pakeisto) standarto ir pakeisto standarto taikymo sritis yra ta pati. Nurodytą dieną pagal pakeistą standartą nebedaroma prielaida, kad laikomasi atitinkamų Sąjungos teisės aktų esminių arba kitų reikalavimų.